
Buletin Informativ – 02.09.2010 – “O casă sigură, o viață în plus!”

Pe parcursul lunii august 2010, Compartimentul Pregătirea Populaţiei din cadrul Inspectoratului pentru Situaţii de Urgenţă “Basarab I“ al judeţului Dâmboviţa a desfăşurat activităţi informativ-educative la nivelul instituţiilor şcolare din judeţ. Activităţile sunt parte a derulării Proiectului nr.1 - “Prevenirea incendiilor în locuinţe şi gospodării cetăţeneşti” inclus în Campania Naţională “O casă sigură - o viaţă în plus - respectaţi măsurile de prevenire”, Proiectului nr.2 - “Modul de comportare în cazul unui cutremur” şi “Programul Naţional de Educaţie Antiseismică”.
În acest scop, personalul din cadrul Compartimentului Pregătirea Populaţiei s-a deplasat în teren pentru a susţine activităţi educativ-informative privind problematica prevenirii incendiilor şi comportării în diferite situaţii de urgenţă. O parte a activităţilor a fost susţinută împreună cu personalul din cadrul   Compartimentului Pirotehnic. 
S-au desfăşurat 2 activităţi de informare - preventivă la Centrele de vacanţă “Cerbul” Brătei şi “Stejarul” la care au participat  107 copii.
Cu acest prilej au fost prezentate materiale video (“Comportamentul în cazul găsirii unui rănit”, “Posibilităţi de anunţare a serviciilor pentru situaţii de urgenţă”, “Modul de comportare în cazul unui cutremur”, ş.a) şi au fost distribuite materiale informative precum: manualul “Cutremurul pe înţelesul tuturor”, “Să învăţăm să prevenim incendiile”, cărti de colorat şi calendarul “Promit că nu mă voi juca cu focul”. 
Tot în această perioadă Inspecţia de Prevenire a organizat şi desfăşurat activităţi de instruire cu specialiştii din componenta preventivă a Serviciilor Voluntare pentru Situații de Urgență (S.V.S.U.) de la localităţi. La această activitate au participat un număr de 67 persoane de la 8 localităţi. 
Scopul activităţii a fost reprezentat de îndrumarea efectivă a personalului din componenta preventivă a S.V.S.U. pentru cunoaşterea tipurilor de risc specifice zonei de competenţă, măsurilor de prevenire precum şi a conduitei de urmat pe timpul situaţiilor de urgenţă.

